PATVIRTINTA

Vilniaus universiteto senato

2011 m. spalio 27 d. nutarimu

Nr. S-2011-7-1

(Vilniaus universiteto senato

2021 m. lapkričio 23 d. nutarimo

Nr. SPN-64 redakcija)

**VILNIAUS UNIVERSITETO PROFESORIAUS IR DOCENTO**

**PEDAGOGINIŲ VARDŲ TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vilniaus universiteto profesoriaus ir docento pedagoginių vardų teikimo tvarkos aprašas (toliau – Aprašas) nustato reikalavimus kandidatams, siekiantiems Vilniaus universiteto (toliau – Universitetas) profesoriaus ir docento pedagoginių vardų (toliau – pedagoginiai vardai) ir šių vardų suteikimo procedūrą Universitete.
2. Pedagoginis vardas suteikiamas už ilgametę pedagoginę veiklą.
3. Pedagoginius vardus teikia Universiteto senatas (toliau – Senatas) Universiteto rektoriaus (toliau – Rektorius) teikimu.
4. Apraše vartojamos sąvokos suprantamos taip, kaip jos yra apibrėžtos Vilniaus universiteto statute, Vilniaus universiteto dėstytojų ir mokslo (meno) darbuotojų konkursų pareigoms eiti ir atestavimo organizavimo nuostatuose ir kituose Universiteto teisės aktuose.

**II SKYRIUS**

**REIKALAVIMAI KANDIDATAMS, SIEKIANTIEMS PEDAGOGINIŲ VARDŲ**

1. **Profesoriaus pedagoginis vardas** gali būti suteiktas dėstytojams ar pripažintiems menininkams, atitinkantiems šiuos reikalavimus:
	1. turi ne mažesnį nei 15 metų pedagoginio darbo universiteto tipo aukštosiose mokyklose stažą;
	2. tenkinantiems bent vieną šių reikalavimų:
		1. visą kadenciją ėjusiems konkurso būdu užimtas profesoriaus pareigas ne mažesniu nei 0,5 etatu ir laimėjusiems konkursą antrai kadencijai profesoriaus pareigoms bei sudariusiems neterminuotą darbo sutartį su Universitetu;
		2. ne mažiau kaip penkerius metus iš eilės ėjusiems profesoriaus pareigas ne mažesniu nei 0,5 etatu (įskaitant etato dalis skirtinguose Universiteto padaliniuose) ir laimėjusiems konkursą profesoriaus pareigoms bei sudariusiems terminuotą darbo sutartį su Universitetu 5 metų kadencijai;
		3. ne mažiau kaip penkerius metus iš eilės ėjusiems profesoriaus pareigas ne mažesniu nei 0,5 etatu ir atestuotiems už šį laikotarpį bei sudariusiems terminuotą darbo sutartį su Universitetu pagal Universiteto statuto 15 straipsnio 9 dalį.
	3. savo mokslo ir meno darbuose ne mažiau kaip paskutinius penkerius metus kandidatai naudoja Universiteto prieskyrą.
2. **Docento pedagoginis vardas** gali būti suteiktas dėstytojams ar pripažintiems menininkams (toliau – darbuotojams), atitinkantiems šiuos reikalavimus:
	1. turi ne mažesnį nei 10 metų pedagoginio darbo universiteto tipo aukštosiose mokyklose stažą;
	2. tenkinantiems bent vieną šių reikalavimų:
		1. visą kadenciją ėjusiems konkurso būdu užimtas docento pareigas ne mažesniu nei 0,5 etatu ir laimėjusiems konkursą antrai kadencijai docento pareigoms bei sudariusiems neterminuotą darbo sutartį su Universitetu;
		2. ne mažiau kaip penkerius metus iš eilės ėjusiems docento pareigas ne mažesniu nei 0,5 etatu ir laimėjusiems konkursą docento pareigoms bei sudariusiems terminuotą darbo sutartį su Universitetu 5 metų kadencijai;
		3. ne mažiau kaip penkerius metus iš eilės ėjusiems docento pareigas ne mažesniu nei 0,5 etatu ir atestuotiems už šį laikotarpį bei sudariusiems terminuotą darbo sutartį su Universitetu pagal Universiteto statuto 15 straipsnio 9 dalį;
		4. savo mokslo ir meno darbuose ne mažiau kaip paskutinius penkerius metus kandidatai naudoja Universiteto prieskyrą.
3. Universiteto dėstytojams ar pripažintiems menininkams reikalavimas eiti profesoriaus ar docento pareigas ne mažesne kaip 0,5 etato dalimi gali būti sumažintas iki 0,25 etato dalies, jei dėstytojas ar pripažintas menininkas paskutinius penkerius metus Universitete dirbo ne mažesniu kaip 1 etatu, įskaitant ir kitas jo užimamas pareigas.

**III SKYRIUS**

**PEDAGOGINIŲ VARDŲ SUTEIKIMO PROCEDŪRA**

1. Universiteto darbuotojas, siekiantis pedagoginio vardo, teikia prašymą Universiteto kamieninio akademinio padalinio (toliau – Padalinys), kuriame dirba, vadovui, kartu pridėdamas gyvenimo aprašymą, kuriame pateikia informaciją apie savo pedagoginę veiklą. Jei darbuotojas vertinamuoju laikotarpiu dirbo kitose nei Universitetas, universiteto tipo aukštosiose mokyklose, jis pateikia tai patvirtinančias pažymas.
2. Padalinio vadovas, atsižvelgdamas į Padalinio dėstytojų akademinę veiklą, gali pats siūlyti darbuotojui suteikti pedagoginį vardą, pateikdamas informaciją apie darbuotojo pedagoginę veiklą, ir, tuo atveju, jei darbuotojas dirbo kitose nei Universitetas universiteto tipo aukštosiose mokyklose, tai patvirtinančias pažymas.
3. Gavus darbuotojo prašymą pagal Aprašo 8 punktą arba Padalinio vadovo pasiūlymą darbuotojui pagal Aprašo 9 punktą, Universiteto Centrinės administracijos Personalo skyrius (toliau – Personalo skyrius) ir Mokslo ir inovacijų departamentas atlieka atitikties šio Aprašo II skyriuje numatytiems reikalavimams patikrą.
4. Aprašo 8 ir 9 punktuose numatytais pagrindais Padalinio vadovas teikia pasiūlymą dėl klausimo svarstymo Padalinio taryboje.
5. Padalinio Tarybos sprendimas dėl siūlymo suteikti pedagoginį vardą ir pretendento dokumentai turi būti pateikti Pedagoginių vardų teikimo komisijai likus ne mažiau kaip 30 kalendorinių dienų iki Senato posėdžio, kuriame bus svarstomas pedagoginių vardų suteikimo klausima
6. Kandidatų gauti pedagoginį vardą dokumentus svarsto ir Rektoriui išvadas pateikia Universiteto pedagoginių vardų teikimo komisija (toliau – Komisija), kurią iš 7 narių (bent vienas iš Komisijos narių yra Universiteto studentų atstovybės deleguojamas asmuo) Rektoriaus teikimu sudaro ir jos pirmininką tvirtina Senatas:
	1. Komisijos pirmininko pavaduotoją iš Komisijos narių skiria Komisijos pirmininkas;
	2. Komisijos veiklos forma yra posėdžiai. Komisijos posėdis yra teisėtas, kai jame dalyvauja ne mažiau kaip 2 / 3 Komisijos narių;
	3. Komisijos sprendimai priimami posėdyje dalyvaujančių Komisijos narių balsų dauguma. Komisijos narių balsams pasiskirsčius po lygiai, Komisijos pirmininko (jam nesant – Komisijos pirmininko pavaduotojo) balsas yra lemiamas;
	4. Komisijos posėdžiai yra protokoluojami. Protokolą parengia Komisijos pirmininko paskirtas posėdžio sekretorius. Protokolą pasirašo Komisijos pirmininkas (jam nesant – Komisijos pirmininko pavaduotojas) ir posėdžio sekretorius.
7. Atsižvelgdamas į Komisijos išvadą, Rektorius teikia teikimą Senatui dėl pedagoginių vardų suteikimo kartu su Senato nutarimo projektu Senato darbo reglamente nustatyta tvarka.
8. Senatas priima sprendimą dėl Universiteto profesoriaus ar docento pedagoginio vardo suteikimo. Senatui nusprendus suteikti darbuotojui Universiteto profesoriaus ar docento pedagoginį vardą, Personalo skyrius parengia ir pateikia darbuotojui Rektoriaus pasirašytą Universiteto profesoriaus ar docento atestatą, kuris patvirtinta profesoriaus ar docento vardo suteikimą. Išduotų Universiteto profesoriaus ir docento atestatų kopijos saugomos Personalo skyriuje darbuotojų asmens bylose Universitete nustatyta tvarka.
9. Personalo skyrius tvarko profesoriaus ir docento atestatų išdavimo apskaitą. Universiteto pedagoginių profesoriaus ar docento vardų atestatai registruojami atestatų registracijos ir išdavimo žurnaluose. Atestatų blankai, jų apskaitos dokumentai, atestatų registravimo ir išdavimo žurnalai saugomi Universitete nustatyta tvarka.
10. Personalo valdymo informacinėje sistemoje kaupiama informacija apie Universiteto darbuotojams suteiktus pedagoginius vardus. Kandidatų dokumentai pedagoginiams vardams gauti pridedami prie Komisijos protokolo ir saugomi Universiteto dokumentų valdymo sistemoje Universitete nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_